SA vrou in Ierland vas oor dwelmsArgieffoto ter illustrasie (Foto: Unsplash) ’n Jong Suid-Afrikaanse vrou is Sondag in hegtenis geneem nadat sy met byna 3 kg se kristalmetamfetamien by die Dublin-lughawe in Ierland betrap is. Volgens ŉ berig in The Irish Times is die vrou aangekeer kort nadat sy van haar vlug afgeklim het. Doeanebeamptes het haar voorgekeer en haar bagasie deursoek waarna op die dwelms, wat ŉ geskatte straatwaarde van meer as R3,2 miljoen (€180 000) het, beslag gelê is. “Kristalmetamfetamien is ’n relatief skaars dwelmmiddel in Ierland en word gewoonlik in tuisgemaakte laboratoriums vervaardig,” lui die berig. Dublin Live berig dié 20-jarge vrou is op die toneel in hegtenis geneem en na die Ballymun Garda-polisiestasie geneem, waar sy tans vir ondervraging aangehou word. Die inhegtenisneming maak deel uit van voortgesette operasies deur die doeane-owerhede om dwelmsmokkelary na die land te probeer bekamp.